# Årsberetning Nesoddtangen vel 2019/ vår og sommer 2020

**Merknad til årsberetningen:**

Mye har vært annerledes året 2020. Covid-19 pandemien har stengt ned mange av de planlagte aktivitetene våre, og det har vært vanskelig å avholde styremøter og årsmøte, som har blitt utsatt flere ganger. Denne årsberetningen dekker derfor nesten halvannet år, hele 2019 og fram til sommeren 2020.

**Om Nesoddtangen Vel:**

Nesoddtangen Vel ble stiftet i 1920, så dette året er Nesoddtangen vel 100 år!

Vellets formål er å ivareta felles interesser innen Nesoddtangen velområde jf.

§1 i Vedtekter for Nesoddtangen Vel

Styret er registrert i Frivillighetsregisteret i Brønnøysund med organisasjonsnummer

998 206 847

I 2019 hadde Nesoddtangen vel 137 betalende medlemmer. Velet har 2 æresmedlemmer Åge Haugland og Eilif Stensvold

**Styret har i perioden bestått av:**

Arne Lendl (leder). Furukollstubben 5

Lars B Hotvedt (kasserer). Tangen Terrasse 16A

Kim Whæle. Bergveien 27

Lily Vikki Tangen Terrasse 8

Ingun Hove. Tangen terrasse 7

Styret er Valgkomité

Styrets medlemmer velges for en periode på to år

**Følgende er innstilt som nye styremedlemmer:**

Luka Kleve -Ruud

Jannicke Christensen

Stein Gudbjørnerud

**Styremøter:**

Det ble avholdt 7 styremøter i 2019. Dette er en del fler enn vanlig men det gikk med mye tid til planlegging av jubileumsåret 2020 som dessverre ble utsatt.

**Revisor:**

Rolf Dieter Cron

**Økonomi:**

Ser en bort fra andre inntekter og renteinntekter så står medlemsavgiften igjen. Utgifter i 2019 dekkes av medlemsavgiften med et lite overskudd på ca. 3400,-. Styret vurderer dette som en gunstig utvikling.

Medlemskontingenten var på kr. 500,-.

**Kommentar til økonomien:**

Vi fikk tilbake Kr. 37 786,25 for den havarerte badeflåten på Hornstranda. Vellet fikk også tilbake mva. med kr 8949,- noe som er ca. 75% av mva. vi betalte. Vellet hadde **127** betalendemedlemmer i 2019. Vi hadde 9 stk. ikke betalende medlemmer, 5 i styret og familien som gir strøm til julegrana, - samt 3 æresmedlemmer. Dessverre gikk Øverbye bort i fjor.

**Prioriterte saker:**

Styret har engasjert seg i saker som favner fellesinteresser jf. vedtektene. Spesielt i 2019 har det vært arbeidet med planlegging av 100 - års jubileet og jubileumsfest, som dessverre er utsatt til 2021. Heldigvis kan mye av innhold og program for jubileet overføres til 2021, så dette arbeidet er ikke forgjeves. Det er lagt ned arbeid i badstueprosjektet, det er blitt planlagt og gjennomført dugnader, julegrantenning, St. Hans bål på Hornstranda, trafikksikring, fylling av strøkasser og mye mer.

**Lekeplass:**

I 2019 ble det gjort vanlig dugnadsarbeid og litt maling på lekeplassen i Nedre Utsiktsvei. Det gjenstår fortsatt litt arbeid før denne er ferdig, dette vil bli prioritert ved vårens dugnad.

**Trapp:**

Trappen ned til Flaskebekk ble ferdigstilt og behørig åpnet med Ordfører og snorklipping. Stor stas med den flotte trappen.

**Badstue:**

Badstuegruppa har lenge arbeidet med å få realisert en badstue i velet vårt og mye arbeid er tilbakelagt: Et konkurranseprogram og en mulighetsstudie for badstuen er avholdt og det søkes nå om å få sette opp vinnerforslaget fra 2018, HOT SPOT fra Arkitektkontoret Oslo Works i området ved Lagbukta, nord på Odden. I dialog med Nesodden kommune har flere alternative plasseringer på kommunens eiendom rundt kulturminnet Nesoddtangen gård vært diskutert og vurdert. Av hensyn til opplevelsen av kulturminnet ble det enighet om at en plassering i friområdet i ytterste vik på Odden ved den eksisterende steinbryggen ville være den beste løsningen. For at badstuen skal kunne realiseres må det gis dispensasjon og tillatelse etter plan- og bygningslovens bestemmelser. Søknad er sendt og er nå til behandling. Badstugruppa søkte høsten 2019 Sparebankstiftelsen DNB om støtte til realisering av badstua, og ble tildelt kr. 300 000. Det er opprettet en egen forening i Brønnøysund for prosjektet: NESODDTANGEN BADSTULAG. Bruk av folkebadstuen på Hellviktangen viser at det er svært stor etterspørsel etter et slikt tilbud på Nesodden. HOT SPOT vil også være en folkebadstue, tilgjengelig for alle. Representanter fra badstuegruppa/badstuelaget og arkitekt vil være til stede på årsmøtet for å informere mer om prosjektet.

**Parkering/Trafikksikring**

Vi har i flere år jobbet med Nesodden Kommune for å prøve å få til skilting i Tangen Terrasse vedrørende uønsket parkering, særlig fra svingen og ned til Tangenveien. Det ser nå ut som vi får parkering forbudt skilt, med underskilt: «Man-fre. 09-16». Det kommer trolig opp i løpet av 2020.

Vi har også sendt brev til Statens Vegvesen om at det ofte er alt for høy fart i Tangenveien fra Granholt og ned til båten. Dette på bakgrunn av flere nesten ulykker i fotgjengerfeltene. Vi bad om en befaring for å diskutere problemet, men fikk et ganske intetsigende svar. Vi sendte et nytt brev med forslag om diverse tiltak som vil bli fulgt opp i 2020.

**Dugnad:**

Det ble avholdt en dugnad i mai 2019 med rydding av strendene i velområdet, rakning og rydding langs veiene og i og rundt Salamanderdammen. Lekeplassen i Nedre utsiktsvei ble også ryddet og malt litt. Stor deltagelse på alle hold også i år. Det ble avholdt en høstdugnad i oktober 2020, også denne med godt oppmøte.

**Julegrantenning:**

Tradisjonen tro arrangerte styret julegrantenning første søndag i advent. Som vanlig var dette veldig populært og alle de fremmøtte fikk julegløgg og pepperkaker. Julenissen kom også i år med flotte poser til barna. Ca. 150-170 personer fikk med seg at Fremad Janitsjar spilte nydelige julesanger. De nye julelysene fungerte perfekt i gjennom juletiden.

**Strøsandkasser:**

Det ble også i år bestilt og fylt strøsandkasser rundt i velet.

**100 årsjubileet:**

Den storslåtte feiringen som var planlagt på Nesoddtangen Gård sommeren 2020 er grunnet pandemien utsatt til 2021.

**Generell merknad**

- hvorfor være medlem av Velet?

Styret oppfordrer alle beboere til å melde seg inn i Velet. Det er oppgaver i skjæringspunktet private og kommunale oppgaver som ikke blir grepet fatt i uten fellesinnsats. Velet har i denne sammenhengen en rolle som pådriver og høringsinstans for kommunen.

Vi samarbeider med kommunen for å ivareta beboernes interesser. Strender er eksempelvis ofte kommunale, men vedlikeholdet og opprustningen av disse skjer etter påtrykk i samarbeid med velet og beboerne.

***Støtt felleskapet ved å melde deg inn i velet. Kontingenten er for tiden kr 500.-***

***Styret minner om at Nesoddtangen Vel har Vipps, nummer 24213 og at medlemskontingenten kan betales gjennom denne ordningen eller til***

***kontonummer : 05303107810***

Nesoddtangen 24/10-2020

For styret i Nesoddtangen Vel

Arne Lendl

Leder